Nedlukninger og restriktioner i kølvandet på udbruddet med coronavirus har haft konsekvenser for danskernes fysisk aktivitet. Og i en sådan grad at mere end hver anden voksen er blevet mindre fysisk aktiv under pandemien. Det viser en stor undersøgelse fra Bevæg dig for livet, som er en sammenslutning mellem Danske Gymnastik- og Idrætsforeninger (DGI) og Dansk Idrætsforbund (DIF). I undersøgelsen svarer godt 55 procent af de godt 21.000, der har svaret i undersøgelsen, således, at covid-19 har haft en negativ indflydelse på deres idræts- og motionsvaner det seneste år. Omvendt angiver hver femte, at de faktisk er blevet mere aktive. Man passer på sig selv - Vi har også bemærket tallene og er selvfølgelig bekymrede for, at mange ikke dyrker så meget motion som tidligere, siger Peter Otto Yde Thomsen, der er formand for DGI Nordjylland. Ifølge ham kan det skyldes flere ting - blandt andet at folk helt bevist har valgt motion fra. - Det kan skyldes, man passer mere på sig selv og ikke udsætter sig for mange nye mennesker. Det kan også være, at mange i forbindelse med corona har taget hverdagen op til revision og valgt idrætten fra, siger han. Svær gruppe at fange Ifølge DGIs undersøgelse viser det, at dem, der i forvejen er aktive, bliver mere aktive, mens dem, som før har været inaktive, har rørt sig mindre. Det er ifølge undersøgelsen især folk under 40 år og studerende, der har vendt foreningsidrætten ryggen, og det kommer ikke bag på den nordjyske DGI-formand. - Det er den andel, vi i forvejen har svært ved at få fat på, da de ofte er under opbrud - enten i form af at der er små børn, der skal passe - eller der uddannelse, som skal passes, eller man flytter for, siger Peter Otto Yde Thomsen og uddyber: - Det er der, mange har travlt og måske ikke overskud til at tænke så meget på sig selv. Fokus på uddannelse DGI Nordjylland har i løbet af coronapandemien, hvor foreningsidrætten for store deles vedkommende har været lukket ned, fokuseret på fortsat at skaffe frivillige - og ikke mindst uddanne dem. - Vi har skruet meget op for vores uddannelser og har afsat ekstra penge til det, for vi har ligesom mange andre steder i samfundet fokus på at skaffe hænder, så vi er klar, når samfundet åbner igen, forklarer Peter Otte. Børn og unges fysiske aktivitet under pandemien er ikke en del af undersøgelsen om folks idrætsvaner foretaget af DGI.

Opsummering:
Corona har sat tydeligt aftryk på danskernes motionsvaner. I dag er mere end hver anden voksen blevet mindre fysisk aktiv end før pandemien.